湖州市雙林中學

湖州市雙林中學（），簡稱雙林中學，是老底子吳越浙江省湖州市个一隻學堂。2021年雙林中學搭練市中學、南潯中學三隻學堂一淘撤銷，組建新个湖州市南潯高級中學。

 歷史 
1947年秋天公，經過鎮丄鄉紳呼籲，雙林鎮丄第一所中學——雙林蓉湖補習學校成立，校董是莫良夫、沈邨人、費畏三、沈子莊、徐海濤等。當年學堂首招一個班，三十來個學生子，租東柵油車弄民宅廳堂當教室。1948年，校董會延聘車文山當校長。學堂搬了好幾通，先後拉南柵祥和蠶行、織旋漾北斗姆閣道觀、沈家橋東天成里等場許租房子上課，直到1949年9月，改名私立蓉湖初級中學。1952年秋天公（《雙林鎮志》講是1950年下半年），再固定拉墨浪河邊西港口元來育嬰堂个場許。

1956年，人民政府接管學堂，改名公立浙江省吳興縣第二初級中學，向週邊刮鄉鎮招生，初中班級擴多8個。1958年春天公，爲了適應大躍進形勢，試招春季高中班一隻，學生子大約40個人。當年秋天公正式招收高一新生，學堂從初中發展成縣屬完全中學，改名浙江省吳興縣第二中學（簡稱吳興二中）。1962年9月份，浙江省教育廳規定完全中學全部畀省教育廳統一管理，學堂改名浙江省雙林中學。1965年，改名浙江省吳興縣雙林中學。1958年拉西柵外（元來電磁廠个場許）創辦个雙林民辦中學併進雙林中學。

文化大革命个辰光，1966年開始學堂停課，1968年9月份，恢復初中招生，1970年九月份，恢復高中招生。

1981年，縣市合併，學堂个名字定成湖州市雙林中學。1998年秋天公，學堂停止初中招生，兩年之後着末一屆初中畢業，結束初中辦學，變成湖州市敎委直屬高級中學。2004年2月份（《鎮志》講2002年2月份），通過省教育廳認定性評估，升格省二級重點中學。2015年10月份，學堂開設日本閒話課程，第二年6月份，招收日本閒話敎改實驗班。

2021年，撤銷雙林中學、南潯中學搭練市中學，組建新个湖州市南潯高級中學，，學堂停止招收高一新生，對公帳號搭校名畀渠取消脫。2022年7月份暑假，學堂辦學徹底結束，着末一屆高三學生子9月份併入南潯高級中學讀書。

 學堂文化 
校風：重德、博學、務實、和諧；敎風：敬業、求眞、嚴謹、奉獻；學風：樂學、善思、合作、求異。

 參考資料 

 外部鏈接 

 湖州味道 | 双林中学，魂牵梦萦的校园记忆（）

Category:湖州个学堂
Category:南浔区